# **ELŐTERJESZTÉS**

**Szombathely Megyei Jogú Város Közgyűlésének 2018. június 25-i ülésére**

**Javaslat a Savaria Szimfonikus Zenekar 2018/2019-es évadra vonatkozó programtervének elfogadására**

Szombathely Megyei Jogú Város Közgyűlése a 279/2015. (VI.18.) Kgy. számú határozatával úgy döntött, hogy a Savaria Szimfonikus Zenekar (a továbbiakban: Zenekar) - a Szombathelyi Egészségügyi és Kulturális GESZ igazgatójával egyeztetve - minden év május 31. napjáig készítse el a következő évad részletes, az önkormányzati támogatási igényt is tartalmazó programtervét a Közgyűlés számára.

A Zenekar a határozatban foglaltaknak megfelelően benyújtotta a dokumentumot, amely az előterjesztés mellékletét képezi az alábbiak szerint:

1. sz. melléklet: szakmai program szöveges ismertetése,
2. sz. melléklet: költségvetés-tervezet 2018. július 1. napjától 2018. december 31. napjáig,
3. sz. melléklet: költségvetés-tervezet 2019. január 1. napjától 2019. június 30. napjáig.

A szöveges ismertetés a 2019. évi Nemzetközi Bartók Fesztivál és az Iseumi Nyári Játékok részletezését nem tartalmazza, tekintettel arra, hogy a rendezvények finanszírozási lehetőségeiről a programtervezet megismerése után szükséges még tárgyalást folytatni.

A dokumentum kitér arra is, hogy a 2017. évben elkészült „Energia-megtakarítási intézkedési terv” javaslatait figyelembe véve a Bartók Terem világítása feltétlenül korszerűsítésre és fejlesztésre szorul. Egy új világítástechnikai koncepció megvalósítása nagyban segítené az MTVA-val zajló hangverseny-közvetítésről és -rögzítésről, valamint ezek országos sugárzásáról szóló egyeztetések realizálását.

A Zenekar programterveinek költségvetése évadonként:

2016-2017: 49.194.164,- Ft,

2017-2018: 48.285.832,- Ft,

2018-2019: 50.752.500,- Ft.

Fentiek alapján a 2018-2019-es évad programtervének megvalósítása mintegy 2.466.666,- Ft önkormányzati többletforrást igényel, amely az önkormányzat 2019. évi költségvetési rendeletének függvényében realizálható.

Kérem a Tisztelt Közgyűlést, hogy az előterjesztést megtárgyalni, és döntését meghozni szíveskedjék.

**Szombathely, 2018. június „ ”**

**/: Dr. Puskás Tivadar :/**

**HATÁROZATI JAVASLAT**

**……../2018. (VI.25.) Kgy. számú határozat**

1. Szombathely Megyei Jogú Város Önkormányzatának Közgyűlése a Savaria Szimfonikus Zenekar 2018/2019-es évadra vonatkozó szakmai tervét az előterjesztés melléklete szerinti tartalommal jóváhagyja.
2. A Közgyűlés felkéri a polgármestert, vizsgálja meg a Bartók Terem világítástechnikai korszerűsítésének lehetőségét, figyelembe véve a 2017. évi „Energia-megtakarítási intézkedési terv” javaslatait.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője,

 Kiss Barna, a Savaria Szimfonikus Zenekar igazgatója,

 Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal (1. pont vonatkozásában)

 2018. szeptember 30. (2. pont vonatkozásában)